Sohasem gondoltam volna,
hogy egy 19 éves öngyilkos robbantó
majd egy értékes leckére tanít meg.
Mégis megtörtént.
Megtanított rá, hogy sose feltételezz semmit
valakiről, akit nem ismersz.
2005 júliusában, egy csütörtök reggelen
a robbantó és én, mit sem tudva egymásról,
ugyanabba a vagonba szálltunk fel,
csupán néhány lépésre egymástól.
Én nem láttam őt.
Igazából senkit sem láttam.
Tudják, nem szabad senkire ránézni a metrón,
de szerintem ő látott engem.
Szerintem ő mindannyiunkon végignézett,
amint a kezét a detonátor kapcsolója fölé emelte.
Sokszor gondolkodtam: Mi járhatott a fejében?
Főleg az utolsó másodpercekben.
Tudom, hogy nem személyes volt.
Nem azért ment, hogy megöljön, vagy megnyomorítson engem, Gill Hickst.
Úgy értem - ő nem ismert engem.
Nem.
Ehelyett megbélyegzett
egy alaptalan és szükségtelen címkével.
Én lettem az ellenség.
Számára én voltam "a másik",
"az ők", ellentéte a "mi"-nek.
Az "ellenség" címke lehetővé tette, hogy ne emberként kezeljen bennünket.
Felhatalmazta rá, hogy megnyomja azt a gombot.
És nem válogatott.
Huszonhat értékes életet vett el, csak az én vagonomban,
és én majdnem egy voltam közülük.
Egy lélegzetvételnyi idő alatt
olyan mérhetetlen sötétségbe borult minden,
hogy az már szinte kézzelfogható volt;
ilyennek képzelem azt, ha kátrányban gázolnék.
Mi nem tudtuk, hogy mi vagyunk az ellenség.
Mi csak munkába igyekvők voltunk, akik percekkel azelőtt
még követték a metró-etikettet:
nincs közvetlen szemkontaktus,
nincs beszélgetés
és semmilyen társalgás.
De a sötétség felemelkedésekor
mégis kitárulkoztunk.
Segítettünk egymásnak.
Hangosan mondtuk a nevünket,
mintegy névsort,
és vártuk a választ.
"Gill vagyok. Itt vagyok.
Életben vagyok.
OK."
"Gill vagyok.
Itt.
Életben.
OK."
Nem ismertem Alisont.
De füleltem, amikor megszólalt néhány percenként.
Nem ismertem Richardot.
De számomra fontos volt, hogy túlélje.
Minden, amit megosztottam velük,
az a keresztnevem volt.
Nem tudták,
hogy a Design Council egyik osztályának a vezetője vagyok.
Itt látható az imádott aktatáskám,
szintén arról a reggelről.
Nem tudták, hogy építészeti és design lapoknak írok,
hogy a Királyi Művészeti Társaság tagja vagyok,
hogy feketét viseltem,
- ahogy most is -
hogy szivarkát szívtam.
Ma már nem szívok ilyesmit.
Gint ittam, és TED előadásokat néztem,
természetesen nem is álmodtam arról, hogy egy nap itt fogok állni,
műlábakon egyensúlyozva,
beszédet tartva.
Egy fiatal ausztrál nő voltam, aki különleges dolgokat csinált Londonban.
És nem álltam készen arra, hogy mindez véget érjen.
Annyira eltökélten túl akartam élni,
hogy a sálamat használtam, hogy tőből elszorítsam a lábaimat,
mindent és mindenkit kizártam a tudatomból,
hogy fókuszáljak, és önmagamra figyelhessek,
hogy kizárólag az ösztönök vezéreljenek.
Lassabban lélegeztem.
Feltűrtem a harisnyámat.
Felülve tartottam magam,
és harcoltam a késztetés ellen, hogy lecsukjam a szemem.
Majdnem egy órán keresztül kitartottam,
volt időm alaposan elgondolkodni
az egész eddigi életemről.
Talán többet is tehettem volna.
Talán élhettem és láthattam volna többet is.
Talán elmehettem volna futni, táncolni, jógázni.
De nekem mindig a munka volt az első.
A munkámért éltem.
Hogy ki voltam a névjegykártyámon,
az fontos volt számomra.
De ez ott lent, az alagútban mit sem számított.
Mire végre megérintett
az egyik megmentőm,
már képtelen voltam beszélni,
még annyit sem tudtam mondani, hogy "Gill".
Megadtam nekik magam.
Minden tőlem telhetőt megtettem,
és most az ő kezükben voltam.
Megértettem,
hogy valójában ki és mi az emberiesség,
amikor először láttam az azonosító kártyát,
amit nekem adtak a kórházba kerülésemkor.
Ez állt rajta:
"Egy ismeretlen, valószínűleg nő."
Egy ismeretlen, valószínűleg nő.
Ez a négy szó volt az ajándékom.
Világos volt az üzenet, miszerint
csupán azért mentették meg az életemet,
mert emberi lény vagyok.
Nem tesznek semmilyen különbséget,
akármilyen erőfeszítést is kell tenni,
hogy megmentsék az életemet,
hogy annyi ismeretlent mentsenek meg, amennyit csak tudnak,
akár a saját életük kockáztatásával is.
Nem számított nekik, hogy gazdag vagyok vagy szegény,
a bőröm színe,
hogy férfi vagyok-e vagy nő,
a szexuális beállítottságom,
hogy kire szavaztam,
hogy iskolázott vagyok-e,
hogy van-e hitem, vagy egyáltalán nincs.
Semmi sem számított,
csak az értékes emberi élet.
Tény, hogy életben vagyok.
Én vagyok a bizonyítéka,
hogy a feltétel nélküli szeretet és tisztelet nemcsak megmenthet,
de meg is változtathat életeket.
Itt egy csodás kép az egyik megmentőmről, Andyről és rólam,
ami egy évvel ezelőtt készült.
Tíz évvel a történtek után,
és mi itt vagyunk, kéz a kézben.
Az óriási zűrzavarban is
szorosan fogták a kezem.
Gyengéden megsimogatták az arcomat.
Mit éreztem?
Szeretetet.
Ami megvédett a gyűlölködően kívánt megtorlástól,
ami erőt adott, hogy kimondhassam:
"ez velem véget ér",
az a szeretet.
Szerettek engem.
Hiszem, hogy a pozitív változás széleskörű elterjedésében rejlő potenciál
rettentő hatalmas,
mert én tudom, hogy mire vagyunk képesek.
Ismerem az emberiesség ragyogását.
Ezért meglehetősen nagy dolgokon tűnődöm,
és van is számunkra néhány elgondolkodtató kérdésem:
Nem sokkal hatalmasabb az, ami összehoz bennünket, mint ami szétválaszt?
Egy tragédiára vagy katasztrófára van szükség ahhoz,
hogy mélyen kötődjünk egymáshoz, egy azonos fajhoz,
az emberiséghez?
És mikor fogjuk korunk bölcsességét dicsőíteni,
hogy felülkerekedjünk a puszta tolerancián,
és elfogadóbbak legyünk
mindenkivel, aki csak egy címke, egészen addig, amíg meg nem ismerjük?
Köszönöm.
(Taps)